《清浪园访黄君常次壁间韵》
明代·林枝桥

韵人风味貌于园，金谷兰亭空复传。正好楼台临睥睨，依然淳朴一山川。

淙淙涧道寒鸣玉，叠叠林鬟翠抹妍。柳暗花洲吞剩雨，风回竹坞嫁馀烟。

中流巧叱初平石，疏脉微通玉女泉。衔果鸟王时触槛，听琴鱼阵不惊船。

亭安岛角疑崩下，桥影湖心似倒悬。封径苍茫寻仲蔚，移情萧瑟有成连。

非因近刹才知梵，讵为安心始习禅。深幕有宾真净友，閒亭清课得胜缘。

云生草树迷鹙浦，水长菰蒲乱鸭田。问字但能长载酒，何分清圣浊为贤。

作者简介：林枝桥，字阳仲。新会人。明神宗万历四十四年（一六一六）进士。初授当涂令，征授礼部主事，改吏部，历员外郎、郎中。以忤魏忠贤，与李邦华、周宗建、周顺昌、李日宣同日夺职。崇祯初，诏复官。出为湖广参议，进福建副使，以事谪官。起贵州参政，进按察使。寻以忧归，卒于家。有《白鹤山房集》。清道光《新会县志》卷九有传。